# Fujiidera

Fujiidera (藤井寺市, Fujiidera-shi) és una ciutat i municipi de la prefectura d'Osaka, a la regió de Kansai, Japó. Fujiidera, igual que Habikino és coneguda per ser lloc de kofun o túmuls funeraris del període Kofun. Per la seua proximitat, Fujiidera forma part de l'àrea metropolitana d'Osaka.

## Geografia

El municipi de Fujiidera es troba a l'est de la prefectura d'Osaka i està adscrit pel govern prefectural a la regió de Minami-Kawachi o Kawachi sud, en record a l'antiga província i del districte on es trobava l'àrea que actualment ocupa Fujiidera fins al 1966. El terme municipal de Fujiidera limita amb els de Yao al nord, Habikino al sud, Kashiwara a l'est i Matsubara a l'oest, tots ells pertanyents a la mateixa prefectura. Dos rius principals flueixen per la ciutat, el riu Yamato, el més llarg, i el riu Ishikawa, més curt i tributari del primer. Algunes parts del llit del riu han estat destinades a l'ús recreacional. El llits dels dos rius estan flanquejats per dos dics cadascun que protegeix les zones residencials de possibles crescudes.

## Història

Fins a l'era Meiji, l'àrea on actualment es troba la ciutat de Fujiidera va formar part de l'antiga província de Kawachi. A Fujiidera existeixen una sèrie de kofun o túmuls del període Kofun que transcendeixen els límits municipals i també es troben a Habikino i que són Patrimoni de la Humanitat. En aquests kofun es troben soterrats l'Emperador Chūai i l'Emperador Ingyō.
Des de 1896 fins a 1966 els respectius municipis que van existir a la zona van ser part del districte de Minamikawachi. El 1959 les viles de Fujiidera i Domyoji es van unir per a crear la vila de Fujiidera-Domyoji, però només un any després aquest nou municipi fou reanomenat com a Misasagi. L'1 de novembre de 1966 Fujiidera es va constituir en ciutat i així continua fins a l'actualitat.

## Política i govern
### Assemblea

Assemblea de Fujiidera (2019-2023) :
| P: Kō Okamoto (Ind) | P: Kō Okamoto (Ind) | V: Hokoru Kinoshita (PCJ) | V: Hokoru Kinoshita (PCJ) |
| Grups polítics | Grups polítics | Grups polítics | Regidors |
| | Reforma Fujiidera | Ind | 3 / 14 |
| | Kōmeitō | KMT | 3 / 14 |
| | Partit de la Restauració d'Osaka | PRO | 3 / 14 |
| | Partit Comunista del Japó | PCJ | 2 / 14 |
| | Club Nova Política | Ind | 2 / 14 |
| | No Adscrits | Ind | 1 / 14 |

### Alcaldes

En aquesta taula només es reflecteixen els alcaldes democràtics, és a dir, des de l'any 1947. En el cas concret de Fujiidera, la llista comença el 1966, quan es constituí el municipi.
| Alcalde | Inici del mandat | Fi del mandat | Partit |
| Keizō Matsuuchi | 1963 | 1971 | Ind |
| Hiroshi Horibata | 1979 | 1999 | Ind |
| Kazuhiko Iseki | 1999 | 2007 | Ind |
| Kazuo Kunishita | 2007 | 2019 | Ind |
| Kazuki Okada | 2019 | - | Ind |

## Demografia

Evolució demogràfica :
| 1920 | 1930 | 1940 | 1950 | 1960 | 1970 | 1980 |
| 8.053 | 10.413 | 13.116 | 17.911 | 26.509 | 50.414 | 63.726 |
| 1990 | 2000 | 2010 | 2020 | 2030 | 2040 | 2050 |
| 65.922 | 66.806 | 66.174 | 63.536 | - | - | - |

## Transport
### Ferrocarril

* Ferrocarril Kinki Nippon (Kintetsu)
** Fujiidera - Hajinosato - Dōmyōji

### Carretera

* Autopista Nishi-Meihan
* N-170
* OS-2 - OS/NR-12 - OS-31 - OS-174 - OS-186 - OS-189 - OS-190

## Agermanaments

* Yamazoe, prefectura de Nara, Japó. (27 de setembre de 1984)
* Huangshan, província d'Anhui, RPX. (9 de novembre de 1994)

## Vegeu també

* Dōmyō-ji

## Referències

* ↑ https://www.post.japanpost.jp/cgi-zip/zipcode.php?pref=27&city=1272260&cmp=1
* ↑ http://www.pref.osaka.lg.jp/koho/links/city.html
* ↑ «World Heritage Mozu-Furuichi Kofun Group: Mounded Tombs of Ancient Japan». [Consulta: 27 abril 2020].
* ↑ «会派一覧» (en japonès). [Consulta: 25 gener 2022].
* ↑ Statistics Bureau of Japan

## Enllaços externs

* Fujiidera - Lloc web oficial